“એણે ડૉક્ટરોને પૂછ્યું છે. મને લાગે છે કે તેં એને ડૉ. પોન્સની સાથે જ જોઈ હતી, નહીં? બધા જ ડૉક્ટરોને એના પર માયા છે. ટોમસનો કિસ્સો મુશ્કેલ છે એની એને જાણ છે. રોગ આગળ તો વધતો નથી દેખાતો, પણ ચકાસણીના સમયે હંમેશા એ પોઝિટિવ દેખાઈ આવે છે. પણ ડૉક્ટરો કરતાં એને એના ભવિષ્ય પર વિશ્વાસ છે. એની ખુશીનો કોઈ પાર જ નથી. કાયદા મુજબ તો લગ્નની ઉજવણી પૂરતી જ છૂટ મળશે. કાયદાનું બંધન પણ પસંદ પડે એટલી હદે ટોમસ અને કારમન એકબીજાને ચાહે છે. કારણ કે, આથી વિશેષ તો કંઈ એમને મળી શકે એમ છે નહીં! છેવટે કારમન તો એવું માને છે, કે કોઈક દિવસ ટોમસ એની પાસે જરૂર આવશે. તું તો જાણે છે, નેડ! કારમન પોતે સાજી થઈ શકી છે. કોઈની આશાને આપણે કેમ કરીને રોકી શકીએ! અને એની આશા, એના પોતાના માટે તો સાચી નીવડી જ છેને!”